Indien rejsebrev nr. 8
Oplevelser hos Sashi og Shoba i Shimoga

Vildsvinejagt

HO havde et kikkertsigte med  til Sachi, som han havde bestilt. Det fine teleskop blev hurtigt pakket ud og noget af aftenen gik med at skyde kikkertsigtet ind. Det gjorde virkelig lykke. Ikke bare Sachi skød med riflen men også hans yngste søn Krutharth, som er meget kyndig i forhold, som gælder alt på farmen, og deres ældre søn Krishanu, som studerer i Texas, men uventet var kommet hjem. Til sidst skød HO også. Hans skud ramte på ca. 60 m. afstand næsten i samme hul, som Sachi havde lavet i papkassen. At ramme i samme hul er slet ikke til at begribe. En gang tidligere har HO oplevet noget lignende. De havde været på vildsvinejagt og der var kun et hul i pelsen. Hvem havde ramt, HO eller hans jagtkammerat? Det skændtes de om på hjemvejen. Det viste sig, at de havde ramt samme hul, men kuglerne lå med nogle centimeters afstand inde i dyret. Man tror næsten det er løgn, men nu har jeg stået og set på at de ramte samme hul med nogle få millimeters afvigelse, så……
Jeg bad om at måtte komme med på vildsvinejagt. Vi skulle køre kl 3 om morgenen for at være på plads til 07:30, når vildsvinene formodedes at hjem fra at have spist på markerne om natten. Jeg tror ikke jeg sov ret meget, og jeg satte vækuret til 02:45 for at være klar.

HO og Sachi med begge sønner drog af sted i en gammel jeep. Vi skulle være sammen med en anden jægerkammerat med jeep også. Jeg var noget forbavset over, at vi skulle ud på en 2 timer lang køretur på utrolig dårlig vej. Pludselig kørte Sachi ind til siden og jeg så 4 mørke skikkelser i bilens lygteskær. Det var folk, som skulle hjælpe ved jagten. Vi blev delt i to grupper. HO og nogle andre kørte i en retning medens jeg var så heldig at være på Sachi og Krishanus hold. Vi kørte ind i en junglelignende bevoksning og jeg begriber ikke, hvordan Sachi kan finde rundt. Mange steder var der næsten ikke et hjulspor, han kørte ind igennem bevoksning og gennem store huller og over klippestykker. Vi blev virkelig rystet sammen. Efter lang tids kørsel drejede Sachi ind imellem nogle træer, og vi steg ud i bulder mørke. Der var heller ikke mange lyde. Sachi sagde til mig: ”Nu kan du blive siddende i bilen til vi kommer tilbage”. Jeg spurgte om jeg så ville få vildsvin at se, men det mente han ikke. Jeg sagde at jeg gerne ville med hvor de gik hen. Jamen kan du kravle op ad et bjerg som er meget stejlt og hvor du ikke kan se en hånd for dig gennem torne og over rullende sten og klippestykker. Jeg svarede at jeg kun var 74 år og at jeg i september var kravlet op på Prædikestolen i Norge. Så fik jeg lov til at være med. Opstigningen var meget besværlig. Jeg manglede min stok fra Norgesturen, men jeg havde en lommelygte med. Der var græs, som dækkede de rullende sten, og mere end en gang trimlede jeg omkuld og røg lidt ned ad bjerget. Det var en trøst, at Sachi også en gang imellem mistede balancen, men han havde kun badetøfler på fødderne og jeg begriber ikke hvordan han kunne kravle op ad den stejle bjergside. Der var masser af torne som rev i tøjet og senere erfarede vi at HO var blevet slemt tilredt at torne i håndoverfladen. Jeg havde frakke og hue på, så jeg blev kun revet lidt på benene. Da vi var oppe var der en vidunderlig udsigt. Vi var kommet i god tid og der var næsten en time til vildsvinenes ankomst. Solen gemte sig bag en sky, men lidt efter kom den op og gav hele bjerglandskabet et gyldent skær. Sachi sagde, at jeg skulle holde øje med nogle bestemte stier, hvor vildsvinene ville komme. Vi ventede længe. Musestille. Jeg fik ondt i benene af ikke at røre dem og jeg sag ubekvemt på en klippeblok. Sachi og en mand gik om på den anden side af bjergtoppen for at se, om der var nogen tegn på vildsvin der. Kl blev 07:31 og jeg tænkte lige på at jeg ville sige: nå de er åbenbart forsinket i dag, da jeg hørte en prusten lige bag mig. Jeg vendte mig om, og der stod vildsvinet og kikkede på mit, Krishanu greb riflen og lagde an da dyret var 8 m fra os – men der kom ingen skud. Så løb vildsvinet lidt ned af bjerget og ind i mellem buskene. Jeg sad stadig musestille, jeg turde ikke engang tage mit kamera frem, pludselig hørte jeg et skud og spurgte Krishanu om han havde truffet dyret. Det vidste ikke. Hans far og den anden mand kom løbende over til os og de snakkede om, at de ville undersøge om der var blod efter dyret. Så kravlede vi ned ad en endnu værre bjergside over de rullende sten var der græs, men nu var det blevet lyst så jeg kunne undgå torne og andet skidt. Vi fandt ingen blodspor og konklusionen var, at vildsvinet ikke var blevet ramt. Det viste sig, at Krishanu ikke var blevet instrueret af sin far om , hvordan han skulle afsikre geværet, som han ikke kendte. Derfor var der en der var lykkelig den dag – vildsvinet. 
Vi hørte også et skud i den retning, hvor HO var. Så jeg troede at de havde skudt et vildsvin, men da vi igen mødtes havde de ikke set skyggen af noget svin og derimod skudt to små duer.
Men oplevelsen af at have næsten set ind i øjnene på et vildsvin sad længe i blodet på mig og det var et spændende oplevelse.
